Niels Larsen Stevns
Niels Larsen Stevns, 1864-1941, dansk maler og billedhugger. Udlært som malersvend gik Niels Larsen Stevns på bl.a. Kunstakademiet 1886-87 og 1892-94 og Zahrtmanns skole 1888-97.
1895-1906 og 1912-13 assisterede Larsen Stevns Joakim Skovgaard ved dekorationen af Viborg Domkirke i en moderne, forenklet stil baseret på tidlig kristen og byzantinsk kunst.
I sin videre stræben mod modernismen lod han sig også inspirere af græsk arkaisk kunst og af van Gogh og Cézanne. Solidt funderet i sin grundtvigianske tro brugte Larsen Stevns det modernistiske formsprog til at male religiøse billeder med almenmenneskelig, eksistentiel appel som Kristus og Zakæus (1913, Randers Kunstmuseum) og altertavlen Kristus og Nikodemus (1918) i Vrensted Kirke sydvest for Hjørring.
1931-32 dekorerede Larsen Stevns rotunden ved H.C. Andersens Hus i Odense med freskoer fra Mit Livs Eventyr og 1934-36 Centralbiblioteket i Hjørring (det senere Hjørring Kunstmuseum) med motiver fra Vendsyssels historie.
I hans sidste fresko, Den barmhjertige samaritan (1938) i Helligåndshuset i Slagelse, er farverne, det dekorative og det konstruktive i så ideel balance, at de bliver vigtigere end emnet. Således havde Niels Larsen Stevns længe tenderet mod det abstrakte, fx med Have. Regnvejr. Dyreborg (1933, privateje) og Pilehegn ved Borup (1935, Statens Museum for Kunst). I 1941 malede han det ultimative Skov ved Bagsværd Sø (Statens Museum for Kunst).
Niels Larsen Stevns udførte foruden flere karakteristiske selvportrætter også mindesmærker, gravmæler og talrige akvareller, bl.a. som illustration til H.C. Andersens Mit Livs Eventyr (1937, udg. 1943). Han udstillede som medlem af Den Frie Udstilling fra 1905 og modtog Thorvaldsens Medalje i 1933.